**ՊԵՏԱԿԱՆ ԳՈՒՅՔԻ ԿԱՌԱՎԱՐՄԱՆ ՈԼՈՐՏՈՒՄ ԿԱՏԱՐՎԱԾ ԵՎ ԿԱՏԱՐՎԵԼԻՔ ՕՐԵՆՍԴՐԱԿԱՆ ԲԱՐԵՓՈԽՈՒՄՆԵՐԻ ՎԵՐԱԲԵՐՅԱԼ**

Ելնելով ՀՀ-ում ներկայումս վարվող ընդհանուր տնտեսական քաղաքականության բովանդակությունից և ՀՀ կառավարության ծրագրի պահանջներից, ինչպես նաև Պետական գույքի կառավարման համակարգը բարեփոխելու, տեղ գտած թերությունները վերացնելու և պետական գույքի կառավարման արդյունավետությունը բարձրացնելու նպատակով՝ Կոմիտեի կողմից մշակվել է Պետական գույքի կառավարման հայեցակարգը, որն ընդունվել է ՀՀ կառավարության 2019 թվականի դեկտեմբերի 5-ի N 1834-Լ որոշմամբ։

Որոշման ընդունումը նպատակ ունի փոփոխության ենթարկել ոչ միայն պետական գույքի կառավարման քաղաքականությունը, այլ նաև բարեփոխել պետական գույքի հաշվառման, մասնավորեցման, օտարման, պետական գույքի օգտագործման, սպասարկման և ծառայությունների մատուցման, պետական գույքի պահպանման և օգտագործման վերահսկման, ինչպես նաև պետական մասնակցությամբ առևտրային կազմակերպությունների կառավարման դաշտը կանոնակարգող իրավական ակտերը։

1. Պետական գույքի հաշվառման և գրանցամատյանի վարման համակարգն արդիականացնելու նպատակով Կոմիտեի կողմից իրականացվել է հաշվառման փաստաթղթային համակարգից էլեկտրոնային ինտեգրացված համակարգին անցում կատարելու գործընթացը (ՀՀ կառավարության 2019 թվականի ապրիլի 25-ի N 506-Ն որոշում):

Էլեկտրոնային համակարգի միջոցով հնարավորություն է ստեղծվում տեղեկատվության թափանցիկությունն ապահովելու, հանրային օգտակարությունը բարձրացնելու, ավելորդ վարչարարությունից խուսափելու, պետական մարմինների միջև արդյունավետ համագործակցություն հաստատելու, և հաշվառման բազայում առկա տեղեկատվությունը բոլոր պետական մարմիններին հասանելի դարձնելու մասով։ Միաժամանակ համակարգը հնարավորություն է ընձեռում հաշվառման օբյեկտների վերաբերյալ ստանալ ոչ միայն պատկերային, այլ նաև օգտագործման վիճակի վերաբերյալ տեղեկություններ։

2. ՀՀ կառավարության 2019 թվականի հունիսի 27-ի «Պետական անշարժ գույքի օտարման կամ վարձակալության տրամադրման աշխատանքները կանոնակարգելու նպատակով հանձնաժողով ստեղծելու, դրա կազմը, ինչպես նաև օտարման կամ վարձակալության տրամադրման համար ներկայացվող, օտարման ենթակա, վարձակալության տրամադրման ենթակա, օտարման և վարձակալության տրամադրման ոչ ենթակա պետական անշարժ գույքի ցանկերի օրինակելի ձևերը հաստատելու մասին» N 949-Ն որոշմամբ կանոնակարգվել են ներդրումային հավանական հետաքրքրություն ունեցող պետական գույքի օտարման նախապատրաստական աշխատանքները։ Որոշման 2-րդ կետի համաձայն ստեղծվել է հանձնաժողով։

Որոշման 7-րդ կետի պահանջի համաձայն Կոմիտեի կողմից հանձնաժողովի քննարկմանն է ներկայացվել օտարման ենթակա անշարժ գույքի ցանկ, որտեղ ընդգրկված գույքն առաջարկվել է օտարել կամ տրամադրել վարձակալության։

3. Բնակչության սոցիալական խնդիրների լուծման ոլորտում՝ հանրակացարանային տարածքների նվիրատվության ճանապարհով ՀՀ կառավարության կողմից ընդունվել է 2011 թվականի մարտի 24-ի N 305-Ն որոշման մեջ փոփոխություններ և լրացումներ կատարելու մասին ՀՀ կառավարության nրոշումը, որով լուծվել են 100 ընտանիքի (231 անձ, 106 բնակելի տարածք) բնակարանային խնդիրները։

Բնակելի տարածքների նվիրատվության գործընթացի դանդաղեցման պատճառներից է Կադաստրի կոմիտեի կողմից բնակելի տարածքների շահառուների վերաբերյալ ճշգրիտ տվյալների ներկայացման անհնարինությունը (անշարժ գույքի նկատմամբ գրանցված սեփականության իրավունք ունեցող սուբյեկտների կազմում առկա նույնանուն ֆիզիկական անձանց հետ նույնականացման անհնարինությունը):

4. ՀՀ կառավարության 2020 թվականի հունիսի 25-ի «Հայաստանի հանրապետության կառավարության 2006 թվականի հունվարի 26-ի N 346-Ն որոշման մեջ փոփոխություն կատարելու մասին» N 1079-Ն որոշումը, որով կանոնակարգվել է պետական սեփականություն հանդիսացող անշարժ գույքի (հստակ ամրագրված ժամանակահատվածում) Կոմիտեին հանձնման գործընթացը, որը թույլ կտա բարելավել՝

- պետական գույքի հաշվառման համար սկզբնաղբյուր հանդիսացող փաստաթղթերի հավաստիությունը, դրանց տնօրինումը մեկ մարմնի կողմից,

- պետական անշարժ գույքի մասին տեղեկատվության մատչելիությունը մեկ պետական մարմնից,

- պետական անշարժ գույքի նկատմամբ կատարվող փոփոխությունների գրանցումն անմիջապես, այլ ոչ թե որոշակի ժամանակահատվածից հետո, և ամենակարևորը` հիմք կհանդիսանա պետական գույքի հաշվառման համակարգի կատարելագործման համար:

5. ՀՀ կառավարության 2020 թվականի հունիսի 18-ի «Օտարման ենթակա պետական անշարժ գույքն առանց գնային առաջարկների վաճառքը կազմակերպելու մասին» N 1037-Ն որոշումը, որի նպատակն է օտարման ենթակա դժվար իրացվելի պետական սեփականություն համարվող գույքի օտարման տարբեր ձևերով (աճուրդով, մրցույթով) վաճառքի ներկայացված և գնահատված արժեքի մեծության 40 տոկոսով նվազեցված, սակայն չվաճառված անշարժ գույքը վաճառելու գնորդների կողմից ներկայացված գնային առաջարկների հիման վրա կանոնակարգող ՀՀ կառավարության որոշումը։ Որոշմամբ կիրականացվի դժվար իրացվող գույքի վաճառքը, գույքը կմտնի տնտեսական շրջանառության մեջ և կավելանան ՀՀ պետական բյուջեի մուտքերը։

6. ՀՀ կառավարության 2020 թվականի մարտի 26-ի «Պետական գույքի օտարման և վարձակալության տրամադրման նպատակով էլեկտրոնային աճուրդի անցկացման կարգը հաստատելու և Հայաստանի Հանրապետության կառավարության 2003 թվականի հունիսի 13-ի N 882-Ն որոշման մեջ փոփոխություն կատարելու մասին» N 395-Նորոշումը։ Որով ստեղծվելու է միասնական էլեկտրոնային հարթակ, որը հնարավորություն կտա պետական գույքը վաճառել, վարձակալության տրամադրել էլեկտրոնային աճուրդի եղանակով, դրանով իսկ նպաստելով գործարքների թափանցիկությանը, հանրության լայն շրջանակներին տեղեկատվության հասանելիությանը, դրամական միջոցների փոխանցման ժամանակի կրճատմանը, հաճախորդների սպասարկման որակի և պետական գույքի վաճառքի արդյունավետության բարձրացմանը: Էլեկտրոնային աճուրդների կազմակերպման համակարգը հնարավորություն կընձեռի հանրությանն առցանց եղանակով դիմել և մասնակցել Կոմիտեի կողմից հայտարարվող աճուրդներին, հետևել դրանց ընթացքին՝ նվազագույնի հասցնելով պետական ծառայող-քաղաքացի անմիջական շփումների անհրաժեշտությունը:

7. ՀՀ կառավարության 2020 թվականի հունիսի 4-ի «Պետական գույքի վարձակալության տրամադրման, Հայաստանի Հանրապետության կառավարության 2000 թվականի նոյեմբերի 9-ի N 731, 2001 թվականի փետրվարի 22-ի N 125 և 2013 թվականի հոկտեմբերի 3-ի N 1106-Ն որոշումներն ուժը կորցրած ճանաչելու մասին» N 914-Ն որոշում, որի արդյունքում վարձակալության տրամադրման գործընթացը կիրականացվի թափանցիկ ու հրապարակային, սահմանվել են ՊՈԱԿ-ներին, ըկերություններին և հիմնադրամներին անհատույց օգտագործման տրամադրված գույքի վարձակալությունից գանձվող միջոցների բաշխման գործընթացում միասնական սկզբունքներ (80%-ն ուղղվի պետական բյուջե, իսկ 20%-ը ՊՈԱԿ-ի բյուջե), իսկ վարձակալական վճարների մեծությունը որոշվում է շուկայական գնահատման արդյունքներից ելնելով։

8. ՀՀ Ազգային ժողովի կողմից ընդունվել է«Պետական ոչ առևտրային կազմակերպությունների մասին» օրենքում փոփոխություն և լրացում կատարելու մասին» ՀՀ օրենքը։ Որով որով կանոնակարգվել են պետական  կազմակերպություններին անհատույց օգտագործման իրավունքով ամրացված գույքը կազմակերպության կողմից մինչև մեկ տարի և մեկ տարուց ավելի ժամկետով վարձակալության տրամադրման գործընթացները:

9. 2020 թվականի հուլիսի 23-ին ընդունվել է «Հայաստանի Հանրապետության տարածքային կառավարման և ենթա­կառուցվածքների նախարարության պետական գույքի կառավարման կոմիտեին ամրացված՝ պետական սեփականություն հանդիսացող նախ­կին հանրակացարանային բնակելի տարածքներում, այդ թվում՝ նաև ուսուցչի տներում, բնակելի շենքերում հաշվառված և փաստացի բնակ­վող հայաստանի հանրապետության քաղաքացիներին նույն շեն­քերում առկա ազատ կամ ազատված բնակելի տարածքները որպես բնակարանային պայմանների բարելավում օգտագործման իրավունքով հատկացնելու կարգը հաստատելու մասին» ՀՀ կառավարության N 1236-Ն որոշումը։

Որոշմամբ կանոնակարգվել է պետական գույքի կառավարման կոմիտեի ենթականության տակ գտնվող պետական սեփականություն հանդիսացող նախկին հանրակացարանային տարածքներում, այդ թվում նաև ուսուցչի տներում, բնակելի շենքերում հաշվառված և փաստացի բնակվող ՀՀ քաղաքացիների սոցիալական վիճակների ուսումնասիրության արդյունքում տվյալ տարածքներում բնակվող քաղաքացիների բնակարանային պայմանների բարելավման գործընթացը։

1. Մշակվել և օրենսդրությամբ սահմանված կարգով ՀՀ վարչապետի աշխատակազմ է ներկայացվել «Հայաստանի Հանրապետության կառավարության 2011 թվականի փետրվարի 17-ի N 304-Ն որոշման մեջ փոփոխություն կատարելու մասին» ՀՀ կառավարության որոշման նախագիծը։

Նախագծի ընդունման արդյունքում կվերացվեն պետական գույքի անհատույց օգտագործման հանձնելու գործընթացում վարչարարական քաշքշուկները, կսահմանվեն տարածքների անհատույց տրամադրման կիրառելի, արդար և բոլոր շահառուների գործունեության արդյունավետության բարձրացմանը նպաստող և գործունեության համար լիարժեք աջակցությունն ապահովող չափանիշներ և պայմաններ, ինչպես նաև բոլոր սուբյեկտների համար հստակ և միասնական պահանջներ սահմանելու շնորհիվ կբարձրացվի գործընթացի արդյունավետությունը և ծառայությունների մատուցման որակը։

1. Մշակվել և օրենսդրությամբ սահմանված կարգով շրջանառության մեջ կդրվի «Պետական սեփականություն հանդիսացող անշարժ գույքի ֆինանսատնտեսական վիճակի դիտարկումներ անցկացնելու և գույքի արդյունավետ օգտագործելու վերաբերյալ առաջարկություններ ներկայացնելու կարգը հաստատելու մասին» ՀՀ կառավարության որոշման նախագիծը։

Իրավական ակտի ընդունման դեպքում՝ պետական գույքի օգտագործման և պահպանման վիճակի բացահայտման համար կստեղծվի պետական սեփականություն համարվող անշարժ գույքի օգտագործման և պահպանման նկատմամբ հսկողություն իրականացնելու գործուն համակարգ, որի շնորհիվ կբարձրացվի անշարժ գույքի օգտագործման արդյունավետությունը։

3. Կմշակվի և օրենսդրությամբ սահմանված կարգով շրջանառության մեջ կդրվի «Պետական սեփականություն հանդիսացող գույքի օտարման կարգը հաստատելու և Հաստատելու Հայաստանի հանրապետության կառավարության 2003 թվականի հունիսի 13-ի N 882-Ն որոշումն ուժը կորցրած ճանաչելու մասին» ՀՀ կառավարության որոշման նախագիծը։

Իրավական ակտի ընդունմամբ պետական կառավարման համակարգի մարմինների տիրապետմանը և օգտագործմանը հանձնված (ամրացված), պետական ոչ առևտրային կազմակերպություններին, պետական մասնակցությամբ առևտրային կազմակերպություններին և հիմնադրամներին անհատույց օգտագործման իրավունքով տրամադրված պետական սեփականություն հանդիսացող գույքի վաճառքի գործընթացը կիրականացվի միասնական կանոնակարգով, ինչը կնպաստի պետական գույքի վաճառքի գործարքների թափանցիկությունը և պետական գույքի վաճառքի արդյունավետության բարձրացմանը:

4. Կմշակվի և օրենսդրությամբ սահմանված կարգով շրջանառության մեջ կդրվի «Հայաստանի հանրապետության կառավարության 2006 թվականի ապրիլի 27-ի N 820-Ն որոշման մեջ լրացումներ և փոփոխություններ կատարելու մասին» ՀՀ կառավարության որոշման նախագիծը։

Իրավական ակտի ընդունմամբ հնարավորություն կստեղծվի պետական գույքը մրցույթով մասնավորեցման գործընթացի առկա բացթողումների շտկումը, ինչը կնպաստի վարչական քաշքշուկների վերացմանը, պետական գույքի մասնավորեցման արդյունավետության բարձրացմանը։

5. Կմշակվի և օրենսդրությամբ սահմանված կարգով շրջանառության մեջ կդրվի «Հայաստանի հանրապետության կառավարության 2013 թվականի հոկտեմբերի 3-ի N 1130-Ն որոշման մեջ լրացումներ և փոփոխություններ կատարելու մասին» ՀՀ կառավարության որոշման նախագիծը։ Նախագծի ընդունման արդյունքում կվերացվեն պետական սեփականություն հանդիսացող շենքերի և շինությունների տանիքներին ու ձեղնահարկերում կապի սարքավորումներ տեղակայելու և սպասարկելու գործընթացում տեղ գտած թերությունները, որոնց շնորհիվ կբարձրացվի գործընթացի արդյունավետությունը և ծառայությունների մատուցման որակը։

6. Պետական գույքի մասնավորեցման, օտարման և օգտագործման տրամադրման գործարքներում պայմանագրային պարտավորությունների կատարման վերահսկման բնագավառում առաջարկվում է կատարել փոփոխություն 28.06.2004թ-ի N 1955-Ն ՀՀ կառավարության որոշման մեջ, որի նպատակն է պետական գույքի մասնավորեցման, օտարման և օգտագործման տրամադրման մասին որոշումներ ընդունելիս հաշվի առնել պայմանագրային պարտավորությունների կատարման տեսանկյունից իրատեսական լինելու, ինչպես նաև չափելի և վերահսկելի լինելու հանգամանքը։

**Ընդհանուր առմամբ օրենսդրական բարեփոխումների նպատակով 2020 թ.-ի ընթացքում Կոմիտեում շարունակվում են պետական գույքի կառավարման ոլորտում մեթոդական բնույթի օրենսդրական փոփոխությունները, որոնց հիմնական նպատակն է կանոնակարգել, հստակեցնել կառավարման գործառույթները և լրացնել այն բացերը, որոնք առաջանում են նոր իրավական ակտերի կիրառման արդյունքում:**